Selvom redningsfolk og en lægehelikopter blev sendt afsted til Sjørring Maskinfabrik klokken lidt i ni onsdag morgen, så lykkedes det ikke at redde en 59-årig mandlig medarbejders liv. Det fortæller vagtchef ved Midt- og Vestjyllands Politi Mads Hessellund. - Han har fået en tung metalgenstand ned over sig på en måde, så han er kommet slemt til skade, siger han. Ulykken skete i forbindelse med arbejdet, oplyser politiet. - Der bliver sendt en helikopter og ambulance derop og man arbejder på at stabilisere ham i cirka tre kvarter, før vi får at vide, at han er afgået ved døden, tilføjer vagtchefen. Politiet modtog anmeldelsen via 112 klokken 8.52, og de har indtil videre ikke meget at sige om sagen. - Vi afventer arbejdstilsynets undersøgelser, som er på stedet, siger Mads Hessellund. Når Arbejdstilsynet undersøger dødsulykker eller andre alvorlige ulykker, skal tilsynet blandt andet være med til at fastslå, hvad der er sket, og om regler i forbindelse med arbejdet er blevet overholdt Sjørring Maskinfabrik blev grundlagt i 1946 og producerer blandt andet skovle til læssemaskiner, gravemaskiner og skovle til mineindustrien. De pårørende til den 59-årige mand er blevet underrettet.

Referat:
En alvorlig arbejdsulykke i Sjørring ved Thisted endte onsdag morgen med at koste en 59-årig mand livet.